Lentoyhtiö Finnairin mukaan tuhkapilven aiheuttama liikenteen seisahtuminen on yhtiölle ennennäkemättömän poikkeuksellinen tilanne. Tähän mennessä 100 000 Finnairin asiakasta on jäänyt ilman matkaansa.

– Liikenteemme ei ole koskaan aiemmin ollut lentämättä kolmea päivää. Kyseessä on meille täysin poikkeuksellinen tilanne. 100 000 asiakkaamme matka on peruuntunut ja noin 15 000 matkustajaa ei vielä ole päässyt palaamaan kotiin, Finnairin toimitusjohtaja Mika Vehviläinen sanoo yhtiön tiedotteessa.

– Tärkeimmät prioriteettimme ovat turvallisuus ja asiakkaamme. Ilmailuviranomainen on tässä tilanteessa se taho, joka päättää milloin ja minne voi lentää. Me pidämme asiakkaistamme huolta parhaamme mukaan ja autamme heitä muun muassa majoitusjärjestelyissä sekä vaihtoehtoisissa kuljetusjärjestelyissä.

Finnairin mukaan tuhkaseisokki vaarantaa yhtiön myönteisen tuloskehityksen. Vehviläisen mukaan tilanne on äärimmäisen hankala.

Vehviläinen totesi uutistoimisto Bloombergin mukaan tiedotustilaisuudessa tänään, että Pekingistä viime torstaina tulleessa koneessa oli merkkejä tuhkavaurioista, vaikka kone lensi tuhka-alueen ulkopuolella.

Joitain matkustajia saadaan tänään lennolla New Yorkista Suomeen ja Suomesta New Yorkiin. Helsinkiin jääneitä matkustajia kuljetetaan laivalla ja bussilla Berliiniin.

Finnairin lento New Yorkista saapui Helsinki-Vantaalle tänään kello 16 jälkeen ja lähtee takaisin New Yorkiin vielä tänä iltana. Lennolla New Yorkista Helsinkiin saapuu yhteensä 133 matkustajaa, jotka ehtivät lennolle lyhyellä varoitusajalla.

Lennolla New Yorkiin matkustavat ensisijaisesti ne, joilla oli varaus tämänpäiväiselle lennolle sekä lisäksi matkustajia, joiden lento on peruuntunut. Suomeen jääneille eurooppalaisille matkustajilleen Finnair järjestää kuljetuksen laivalla ja bussilla Helsingistä Tallinnan kautta Berliiniin tänään ja huomenna.

Peruutettujen lentojen matkustajat voivat siirtää matkaansa myöhempään ajankohtaan ottamalla yhteyttä lipun myyneeseen matkatoimistoon tai Finnairiin. Peruuntumisen takia käyttämättä jääneistä Finnairin lentolipuista voi myös hakea takaisinmaksua. Takaisinmaksua voi lisäksi hakea peruuttamattomista lennoista, joiden lentoaika on viimeistään ensi sunnuntaina.

Aurinkomatkojen matkustajia on kuljetettu Espanjan saarilta Manner-Espanjaan Málagaan ja Jereziin sekä Maltalta ja Rhodokselta Roomaan, josta asiakkaiden Suomeen saaminen on helpompaa.